次韵子瞻記十月十六日所見
作者：蘇轍
朝代：宋

paragraphs: 君不見天高后土黄，變化出入唯陰陽。
旋凝細霧作飛雹，復遣震雷追日光。
可憐萬物甚微細，坐聽百變隨顛僵。
深根固蒂無計遁，倏來忽返安能防。
平生未見實驚耳，稍遠不知如隔牆。
君看歌舞醉華屋，下有纍縶排兩廊。
眼前苦樂尚懸絕，空中造化知有亡。
我居宛丘厭凝沍，雪翻海水填陂塘。
但知膏澤利牟麥，恣食餠餌真嘉祥。
山陽所記亦何事，有酒胡不盡一觴。